C 493/68
EL
Επίσημη Εφημερίδα της Ευρωπαϊκής Ένωσης
27.12.2022
Τρίτη 7 Ιουνίου 2022
22. σημειώνει ότι για τα αποθέματα για τα οποία τα συνολικά επιτρεπόμενα αλιεύματα αυξάνονται, για παράδειγμα στην περίπτωση της ορθής διαχείρισης αποθεμάτων ή ενός επιτυχημένου σχεδίου αποκατάστασης, τα κράτη μέλη θα μπορούσαν να εξετάσουν το ενδεχόμενο κατανομής των πρόσθετων ποσοστώσεων βάσει οικονομικών, κοινωνικών και περιβαλλοντικών κριτηρίων, σύμφωνα με το άρθρο 17· 23. τονίζει ότι η βιοτεχνική και παραδοσιακή αλιεία και οι ενώσεις τους, όπως οι αλιευτικές «Cofradias», αποτελούν θεμελιώδες χαρακτηριστικό της τοπικής κοινωνίας, της οικονομίας, του πολιτισμού και της παράδοσης σε πολλές παράκτιες περιοχές και νησιά σε όλη την ΕΕ και, ως εκ τούτου, θα πρέπει να τυγχάνουν ιδιαίτερης προσοχής και μεταχείρισης, συμπεριλαμβανομένων ad hoc ποσοστώσεων, ιδιαίτερα δε σε περίπτωση αύξησης της συνολικής ποσότητας αποθεμάτων χάρη σε χρηστή διαχείριση αποθεμάτων ή σε επιτυχημένο σχέδιο ανάκαμψης· 24.
θεωρεί ότι η χρήση όλων των τύπων κριτηρίων που αναφέρονται στο άρθρο 17 (οικονομικά, κοινωνικά και περιβαλλοντικά) κατά την κατανομή των αλιευτικών δυνατοτήτων είναι ένα σημαντικό στοιχείο προκειμένου να επιτευχθούν πλήρως οι στόχοι που ορίζονται στον κανονισμό για την ΚΑΠ, στην οδηγία-πλαίσιο για τη θαλάσσια στρατηγική και στη στρατηγική για τη βιοποικιλότητα με ορίζοντα το 2030· υπενθυμίζει ότι τα κράτη μέλη είναι υπεύθυνα για την ανάπτυξη και την εφαρμογή των κριτηρίων κατανομής· 25.
υπενθυμίζει ότι τα ποιοτικά δεδομένα σχετικά με τις περιβαλλοντικές, κοινωνικές και οικονομικές επιπτώσεις της ερασιτεχνικής αλιείας συχνά δεν υφίστανται ή είναι ελλιπή, γεγονός που σημαίνει ότι τα κριτήρια περιβαλλοντικού, κοινωνικού και οικονομικού χαρακτήρα δεν μπορούν να αναπτυχθούν όπως απαιτείται δυνάμει του άρθρου 17· 26.
προτρέπει την Επιτροπή να βελτιώσει και να ενισχύσει τη συλλογή των εν λόγω δεδομένων για την ερασιτεχνική αλιεία μέσω ενός βελτιωμένου πλαισίου συλλογής δεδομένων και άλλων μέσων πολιτικής· 27. καλεί την Επιτροπή να διασφαλίσει ότι κάθε ενδιαφερόμενο κράτος μέλος κατανέμει τις αλιευτικές δυνατότητες σύμφωνα με τον κανονισμό για την ΚΑΠ και ειδικότερα σύμφωνα με το άρθρο 17, χρησιμοποιώντας διαφανή και αντικειμενικά κριτήρια, μεταξύ άλλων κριτήρια περιβαλλοντικού, κοινωνικού και οικονομικού χαρακτήρα· θεωρεί ότι κάθε κράτος μέλος, σύμφωνα με την αρχή της επικουρικότητας, θα πρέπει να διασφαλίζει ότι τα κριτήρια είναι βιώσιμα και ισορροπημένα, ώστε να λαμβάνονται υπόψη οι τοπικές ιδιαιτερότητες και προκλήσεις που πρέπει να αντιμετωπιστούν· 28.
θεωρεί ότι οι τύποι αλιείας και οι πραγματικές καταστάσεις που αντιμετωπίζουν διαφέρουν σημαντικά μεταξύ των χωρών της ΕΕ και ότι, ως εκ τούτου, δεν υπάρχουν ενιαία κριτήρια οικονομικού, περιβαλλοντικού ή κοινωνικού χαρακτήρα που μπορούν να εφαρμοστούν ομοιόμορφα σε ολόκληρη την ΕΕ· 29.
υπενθυμίζει ότι τα κράτη μέλη και οι οργανώσεις παραγωγών έχουν δημιουργήσει σε αρκετές χώρες αποθέματα ποσοστώσεων τα οποία θα μπορούσαν να διανεμηθούν στους αλιείς βάσει περιβαλλοντικών, οικονομικών και κοινωνικών κριτηρίων· 30. καλεί τα κράτη μέλη να δώσουν κίνητρα στους αλιείς να χρησιμοποιούν τις πλέον βιώσιμες και φιλικές προς το περιβάλλον αλιευτικές πρακτικές, μεθόδους και καινοτομίες· πιστεύει ότι τα κίνητρα αυτά θα πρέπει να λαμβάνονται υπόψη κατά τον σχεδιασμό της μεθόδου κατανομής σύμφωνα με το άρθρο 17 και ενθαρρύνει τα κράτη μέλη να λαμβάνουν υπόψη τις κλιματικές και οικοσυστημικές παραμέτρους στις διαδικασίες κατανομής τους, βάσει ενός συνόλου διαφανών κριτηρίων· υπενθυμίζει ότι, σύμφωνα με το άρθρο 17, «τα κράτη μέλη πρέπει να παρέχουν κίνητρα σε αλιευτικά σκάφη που χρησιμοποιούν επιλεκτικά αλιευτικά εργαλεία ή χρησιμοποιούν αλιευτικές τεχνικές που έχουν μειωμένες περιβαλλοντικές επιπτώσεις, όπως λ.χ. μειωμένα επίπεδα κατανάλωσης ενέργειας ή ζημίας στον οικότοπο»· 31. καλεί τα κράτη μέλη να δώσουν κίνητρα στους φορείς εκμετάλλευσης μέσω των διαδικασιών κατανομής τους, ώστε να καθιερώσουν και να ενισχύσουν τον κοινωνικό διάλογο με τα συνδικάτα και τις οργανώσεις των εργαζομένων, καθώς και να εφαρμόσουν πλήρως τις συλλογικές συμβάσεις εργασίας προκειμένου να προωθήσουν την κοινωνική βιωσιμότητα και τις δίκαιες συνθήκες εργασίας στον τομέα της αλιείας· 32.
υπενθυμίζει ότι τα κράτη μέλη πρέπει να προσπαθούν να παρέχουν κίνητρα στα αλιευτικά σκάφη που χρησιμοποιούν επιλεκτικά αλιευτικά εργαλεία ή χρησιμοποιούν αλιευτικές τεχνικές με μειωμένες περιβαλλοντικές επιπτώσεις· σημειώνει ότι ορισμένα κράτη μέλη παρέχουν τέτοιου είδους κίνητρα· καλεί τα άλλα κράτη μέλη να παρέχουν τέτοιου είδους κίνητρα· 33. τονίζει ότι η κατανομή των αλιευτικών δυνατοτήτων με τη χρήση κριτηρίων όπως ο μικρότερος περιβαλλοντικός αντίκτυπος και λαμβανομένου υπόψη του ιστορικού συμμόρφωσης των φορέων εκμετάλλευσης μπορεί να συμβάλει στην αποκατάσταση των ιχθυοπληθυσμών σε βιώσιμο επίπεδο και στην καλύτερη προστασία της βιοποικιλότητας· 34. καλεί τα κράτη μέλη, σύμφωνα με το άρθρο 17 του κανονισμού για την ΚΑΠ, να στηρίξουν τους νεοεισερχόμενους και τους νεαρής ηλικίας αλιείς κατά την είσοδό τους στον κλάδο, προκειμένου να μειωθούν οι φραγμοί κατά την είσοδο, να διορθωθούν οι αδυναμίες της αγοράς και, εν τέλει, να διευκολυνθεί η απολύτως αναγκαία ανανέωση των γενεών στον τομέα της αλιείας· καλεί, επιπλέον, τα κράτη μέλη να αξιοποιήσουν όλες τις ευκαιρίες στο πλαίσιο του ΕΤΘΑΥ για την αντιμετώπιση του ζητήματος της ανανέωσης των γενεών·